Deg wedlis‑agi yebḍan ɣef 4 yeḥricen, aṭas ara nelmed n temsirin, aṭas n wayen yeffren i d‑yufraren. Taɣuri‑ines tettilli‑d s ccuq imi kra n wid i d‑yuran deg‑s ufan lehḍur akked uɣanib yeččuren d inumak s wacu ara d‑mmlen iḥulfan‑nsen akked wayen yeḍran deg tallit‑nni . Aḥric amezweru isemma‑as «Tizi tegrawel». Deg weḥric‑agi deg i d‑yemmeslay Mass Usalem Uɛamer, Aziz Tari, Saɛid Xellil, Mulud Lunawsi, Ferḥat Mhenni, tamuɣli tezzi ɣer wamek ddant temsal deg Tizi Wezzu di tallit‑nni, acu yexdem yal yiwen akken ad yeḍru wayen yeḍran di tefsut n tmanyin. Aṭas n tedhist i d‑yufraren deg tnagit n yal yiwen deg‑sen, imi yal awal, yal ameslay yewwet s telway ɣer taluft akken ad yawi imeɣri ɣer wanda tezdeɣ sebba n wayen yeḍran, akken diɣ ad d‑tban amek i d‑teḍra. Yal yiwen yessawwel i cfawat yejmeɛ deg allaɣ‑is akken ad yezwi aɣebbar ɣef temsalt i yekksen tugdi i Yeqbayliyen merra, i d‑ineǧren abrid i Tmaziɣt yakk.
Deg uḥric wis-ssin yewwin azwel: “Lezzayer tamaneɣt di tlelli, iɣriben hudden leṣwar n ukukru” d timuɣliwin n Mass Salem Caker, Meẓyan Urad, Arezqi At Lɛerbi, Ḥasen Hirec i ɣef d-yella wawal. Yal yiwen deg yinigan‑agi isukk tiṭ ɣef wamek yewweḍ umennuɣ ɣer temdint n Lezzayer d wamek diɣ zdin ɣer tnekra iɣriben yellan deg ugemmaḍ. Yal yiwen inuda u yufa‑d awalen s wayes yemla i yimeɣriyen tabɣest i s-qazmen taswiɛt, d wanta tasa s wayes sganayen tugdi akked ukukru i ten‑irufqen kra tekka tedyant. Ilaq azal n ṣber d leɛtab akken tiɣri n widen yugin takmamt akked lbaṭel ad tcerreg igenni n Lezzayer tamaneɣt deg teswiɛt‑nni deg tlelli n umeslay akked tmesbaniyin yettwagdlen merra ɣef wegdud.
Deg uḥric wis kraḍ: “Imenɣi uffir di reḥba n udabu” awal yuɣal ɣer wid yellan akin i umnar, i wid yellan zedwen ɣer udabu am Mass Abedlaḥamid Brarḥi (aneɣalaf n uselmed aɛlayan n yimir-nni), Hamid Sidi Saɛid (lwali n Tizi Wezu), Lhadi Lexdiri (imḍebber n iɣallen n laman). Aḥric‑agi kan iman-is yuklal akken amdan ad iɣer adlis‑agi, imi aṭas ara yelmed ɣef wamek i teddunt tlufa di rreḥba n udabu. Taggwa n kraḍ inigan‑agi tekkes aṭas n tagut ɣef wayen yeḍran deg tallit‑nni. Am wakken i d‑tesken amek imdanen tikwal nnig lebɣi‑nsen ttafen-d iman‑sen tqazamen amezruy yettwarun s yidammen akked lemrar. Deg annect‑a ayen i d‑yura Mass Lexdiri kan yessekfal-d aṭas n tɣawsiwin ɣef ur nḍal‑ara yekkan uqbel.
Deg uḥric aneggaru, d timerniwin, ideg ara naf, abeɛda aḍris deg i d‑yewwet Kamel Belqesem di Mulud Mɛemri, d tririt s wazal‑is i as-yerra netta si lǧiha‑s.
Adlis‑agi yellan d amezwaru ɣef taluft n yebrir 1980, yezwi aṭas n uɣebbar ɣef tedyat-a, maca nesḥassef imi ur d‑nufi ara tanagit n yimeɣnasen nniḍen am Saɛid Sadi, Ǧamel Zennati, Arezqi Ɛabut... d wiyaḍ. Akken yebɣu yili wa d asurif amezwaru yessawalen i wiyaḍ akken wid yeddren neɣ iḥedren i tlufa iḥuzen Tamurt n Leqbayel ad inin ayen ssnen d wayen ẓran. Am akken diɣ nessaram ad ilin inigan ara d-yalsen i wayen yeḍran deg tedyanin nniḍen am tin n Tuber 88 akked d tin tefsut taberkant di 2001.
Hamid At Sliman
kab_Latn kab_Latn kab_Latn kab_Latn kab_Latn kab_Latn